ОБРАЗЛОЖЕЊЕ

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у члану 97. став 1. тачка 13) Устава Републике Србије, који прописује да Република Србија уређује и обезбеђује режим и безбедност у свим врстама саобраћаја.

II. РАЗЛОЗИ ЗА ДОНОШЕЊЕ ЗАКОНА

**1. Одређивање проблема које Закон треба да реши**

Измена Закона о безбедности саобраћаја на путевима предлаже се услед бројних иницијатива Привредне коморе Србије, удружења превозника и управљача јавне железничке инфраструктуре „Инфраструктура железнице Србијеˮ а.д.

Наиме, указано је да се у привредним друштвима која запошљавају професионалне возаче последњих година бележи константан недостатак квалификованих кадрова. Такође, старосна структура запослених возача у друмском саобраћају је веома неповољна, са просечном старошћу близу 55 година, јер се велики број младих професионалних возача опредељује за рад у другим земљама, где такође постоји потреба за овим кадром, а услови су знатно повољнији.

Овај проблем се једнако манифестује у превозу путника и у превозу робе, односно терета, да би од 1. јануара 2019. године добио најзначајније размере, имајући у виду да је у Европској унији, због потреба за возачима камиона и аутобуса, потпуно извесно отварање тржишта рада и укидање административних препрека за запослење наших грађана у Немачкој.

Услед дефицита ових возача, непосредно је угрожена и безбедност саобраћаја, јер, како селекција није могућа, ангажују се сви расположиви људски ресурси за послове возача аутобуса, уз једини услов – да поседују возачку дозволу за Д категорију.

Овим изменама се отклања досадашњи недостатак Закона који је представљао препреку за преправке употребљаваних моторних возила, када се приликом њиховог увоза утврди да нису у потпуности усаглашена са једнообразним техничким условима у складу са Споразумом о усвајању једнообразних техничких прописа за возила са точковима, опрему и делове који могу бити уграђени или коришћени на возилима са точковима и условима за узајамно признавање додељених хомологација на основу ових прописа, што је дугогодишња успешна пракса у развијеним државама, попут Савезне Републике Немачке. Неусаглашености моторних возила намењених тржиштима у којима се не спроводе једнообразни технички услови за возила се у неким случајевима могу отклонити преправкама, углавном на светлосним и светлосно-сигналним уређајима, уређајима за контролу и давање знакова (односно инструмент табли возила), уз утврђивање граничних вредности издувне емисије. Испитивање ће се вршити према ближим условима у пропису о испитивању возила у одговарајућој процедури.

Такође, овим изменама обухваћене су и одредбе о прелазу пута преко пруге, где се, по угледу на развијеније европске земље уводе двобојни семафори, који су се показали као ефикасније решење, и из ког разлога се очекује једноставније и јефтиније одржавање и уграђивање семафора за регулисање ових прелаза. Овде је значајна новина увођење новог сигналног појма којим се учесник у друмском саобраћају информише да је уређај на путно-пружном прелазу у квару и да се кретање врши уз повећану опрезност, што је од посебног значаја за прелазе на којима нема полубраника.

Ове измене уводе новину у области безбедности саобраћаја на путевима, у посебној подобласти микромобилног саобраћаја, која представља прилагођавање употреби саобраћајних средстава модерног доба, а то су лака електрична возила, утврђујући правила за коришћење тих возила у саобраћају, као и казне за непоштовање тих правила.

Уједно, овим изменама Закона се појашњава и поједностављује поступак утврђивања возила од историјског значаја (олдтајмера) и успоставља се основа за развијање технологије аутономних возила.

Поред изнетог, овим изменама и допунама су уграђене препоруке за оптимизацију поступака које Влада усвојила уз Програм за поједностављење административних поступака и регулативе „е-ПАПИР” за период 2019. – 2021. године, и којима су оптимизовани поједини елементи административних поступака, као што су рокови и обрасци захтева, ближе је прописана провера испуњености услова и потребне документације за спровођење поступка, као и сам поступак, вођење јавно доступне евиденције и укидање времена важења акта.

Препоруке за оптимизацију које се односе на измене и допуне Предлога закона дате су у поступцима:

03.00.0003 Дозвола за вршење пробних вожњи ради испитивања произведеног или преправљеног моторног, односно прикључног возила;

03.00.0004 Овлашћење за вршење техничких прегледа возила;

03.00.0005 Решење о одузимању овлашћења за вршење техничких прегледа возила и

03.00.0007 Решење о одузимању дозволе за оспособљавање кандидата за возаче. Акционим планом за спровођење Програма за поједностављење административних поступака и регулативе „е-ПАПИРˮ за период 2023-2025. године, који је Влада усвојила 4. маја 2023. године, предвиђена је измена Закона о безбедности саобраћаја на путевима ради оптимизације и дигитализације поступака у надлежности Министарства унутрашњих послова, и то активности под редним бројем:

1.1.2.45 предвиђена је оптимизација поступка одузимања дозволе за оспособљавање кандидата за возаче;

1.1.3.306. предвиђена је дигитализација административног поступка полагања стручног испита за професионалне возаче;

1.1.3.95 предвиђена је дигитализација поступка издавања овлашћења правном лицу за издавање таблица за привремено означавање возила и потврда о њиховом коришћењу.

Коначно, овим изменама излази се у сусрет захтевима појединих субјеката система безбедности саобраћаја и коригују се одређена раније утврђена решења у закону, у циљу ефикасније примене и прилагођавања другим прописима.

**2. Циљеви који се доношењем закона постижу**

Штите се економски интереси Републике Србије и доприноси се бољој безбедности саобраћаја.

**3. Разматране могућности да се проблем реши и без доношења акта**

Разматрање проблема дефицита професионалних возача планирано је приликом израде новог Закона о безбедности саобраћаја на путевима. Међутим, како је процедура за доношење новог закона дуготрајније природе, измена Закона је једино решење. Такође, изменама Закона се омогућава спровођење Програма еПапир који је Влада усвојила 11. јула 2019. године.

**4. Зашто је доношење закона најбољи начин за решавање проблема**

Доношење овог закона је и једино решењеза напред наведене проблеме.

Само изменом Закона може се постићи наведени циљ, јер је Законом утврђен услов поседовања возачке дозволе С, односно С1 категорије у трајању од најмање две године, како би се добила возачка дозвола D, односно D1 категорије.

Такође, само изменама Закона је могуће прописати услове и начин начин провере испуњености услова, као и елементе административног поступка, као што су рокови, документација и други елементи.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

У члану 1. Предлога закона, којим се додаје члан 2а Закона, дата је надлежност саобраћајне полиције у погледу спровођења превентивних активности. До сада је превенција била искључива законска надлежност Агенције за безбедност саобраћаја. Овом допуном се по том питању уређује надлежност саобраћајне полиције, а имплицитно и других субјеката безбедности саобраћаја.

У члану 2. Предлога закона, којим се мења члан 7. Закона, додата је дефиниција лаког електричног возила, као неопходност за уређивање области микромобилног саобраћаја, која до сада није била препозната у прописима. Уједно су измењене дефиниције пешачке стазе, пешачко-бициклистичке стазе, бициклистичке стазе и бициклистичке траке, што је неопходно у смислу спроводљивости нових одредаба којима се уређује микромобилни саобраћај. Додат је појам аутономног возила. Такође, у ставу 4. је предвиђено да, уместо Владе, Министарство грађевинарства, саобраћаја и инфраструктуре, на предлог Агенције за безбедност саобраћаја, прописује поступак утврђивања статуса, одузимања статуса и разврставања возила од историјског значаја (олдтајмер), садржај и начин вођења евиденције, као и изглед и садржај потврде о возилима од историјског значаја и ближе услове које мора да испуни правно лице за испитивање техничких карактеристика и очуваности возила од историјског значаја. Уводи се подзаконски акт којим се регулишу услови за испитивање возила за спортска такмичења, како би се омогућило њихово учешће у спортским такмичењима, у складу са FIA стандардима.

У члану 3. Предлога закона, којим се мења члан 9. Закона предвиђено је да Агенција за безбедност саобраћаја обавља послове у вези са утврђивањем статуса, одузимањем статуса и разврставањем возила од историјског значаја, издавањем потврде и вођењем евиденције за возила од историјског значаја.

У чл. 4. и 5. Предлога закона, којима се мењају чл. 17. и 18. Закона уређује се систем финансирања безбедности саобраћаја, с обзиром да је претходни постао неодржив због измене прописа о буџетском систему.

У члану 6. Предлога закона брише се члан 19. Закона, услед измена чл. 17. и 18. Закона.

У члану 7. Предлога закона, којим се мења члан 40. Закона дате су измене којима се уређује кретање лаког електричног возила по пешачко-бициклистичкој стази и по коловозу, с обзиром да је тим возилима овим изменама и допунама дата могућност за коришћење наведених саобраћајница.

У члану 8. Предлога закона, којим се мења члан 55. Закона, дата је допуна којом се прописује изузетак од забране претицања, односно обилажења лаког електричног возила преко неиспрекидане уздужне линије и када је то забрањено саобраћајном сигнализацијом.

У члану 9. Предлога закона, којим се мења назив 20. одељка у глави IV Закона, уподобљен је назив са допуном садржаја тог одељка посебним одредбама о саобраћају лаких електричних возила.

У члану 10. Предлога закона, којим се додаје нови члан 88а Закона, дат је старосни услов за управљање лаким електричним возилом. Услов да возач лаког електричног возила мора имати најмање 14 година је дат имајући у виду специфичности управљања тим возилом због неповољних карактеристика везаних за управљивост.

У члану 11. Предлога закона, којим се допуњује члан 89. Закона, уређује се начин кретања лаког електричног возила бициклистичком стазом, бициклистичком траком и кретање ових возила у групи, на начин којим је већ уређено кретање бицикала, мопеда, мотоцикала, трицикала и четвороцикала.

У члану 12. Предлога закона, којим се допуњује члан 90. Закона, уређује начин вожње лаког електричног возила на начин којим је већ уређено кретање бицикала, мопеда, мотоцикала, трицикала и четвороцикала.

У члану 13. Предлога закона, којим се допуњује члан 91. Закона, прописује се обавеза коришћења заштитне бициклистичке кациге за возача лаког електричног возила. Одредба је дата ради заштите ових учесника, који спадају у категорију рањивих учесника у саобраћају, а имајући у виду специфичности микромобилног саобраћаја.

У члану 14. Предлога закона, дата је допуна у смислу нових чланова 92а-92г Закона, којим је уређено кретање лаког електричног возила у смислу инфраструктуре коју возачи ових возила могу користити за кретање. Овом одредбом дата су ограничења и услови под којима возач лаког електричног возила може користити одређену инфраструктуру, забрана превожења других лица на лаком електричном возилу, узимајући у обзир карактеристике тог возила. Уједно је прописано и обавезно коришћење светлоодбојног прслука, односно рефлектујуће материје од стране возача лаког електричног возила, у циљу његове уочљивости на путу. Такође, дато је правило саобраћаја којим се возачу лаког електричног возила не дозвољава вожња приликом преласка коловоза и обавеза возача лаког електричног возила да има видно истакнуту налепницу на возилу из које се може утврдити снага електромотора, конструктивна брзина и маса празног возила, која ће омогућити идентификацију врсте возила и општу контролу.

У члану 15. Предлога закона допуњује се члан 101. Закона, као последица измене члана 153.

У члану 16. Предлога закона допуњује се наслов, у вези са додавањем члана 122а.

У члану 17. Предлога закона, у циљу усаглашавања са чланом 10. Закона о електронској управи („Службени гласник РСˮ, број 27/18), који, између осталог, прописује да органи успостављају и воде евиденције у електронском облику, допуњује се члан 122. Закона.

У члану 18. Предлога закона додаје се члан 122а одредбама о аутономном возилу и аутономној вожњи.

У члану 19. Предлога закона прецизира се поступање надлежних органа приликом одржавања спортских или других приредби на путу у члану 123. Закона.

У члану 20. Предлога закона, којим се мења члан 132. из разлога што је постојећа одредба давала непрецизно и широко овлашћење у погледу ближег прописивања саобраћајне сигнализације.

У члану 21. Предлога закона којим се мења члан 137. Закона, уводе се двобојни семафори, који су се показали као ефикасније решење, и из ког разлога се очекује једноставније и јефтиније одржавање и уграђивање семафора за регулисање ових прелаза.

У члану 22. Предлога закона, којим се мења члан 149. Закона, уводи се нови сигнални појам којим се учесник у друмском саобраћају информише да је уређај на путно-пружном прелазу у квару и да се кретање врши уз повећану опрезност, што је од посебног значаја за прелазе на којима нема полубраника.

У члану 23. Предлога закона, којим се мења члан 153. Закона, у циљу усклађивања са прописима железничког саобраћаја.

У члану 24. Предлога закона, којим се мења назив 7. одељка у глави VII Закона, уподобљен је назив са предлогом измена тог одељка – да се уреде и други послови на путу, као што су спортске приредбе, снимање филмова и др.

У члану 25. Предлога закона, којим се мења члан 154. Закона уређују се посебне одредбе које се односе и на друге послове на путу, као што су спортске приредбе, снимање филмова и др. и прецизира се поступање надлежних органа и извођача радова приликом обележавања препрека на путу и места на коме се изводе радови и други послови на путу и обавезе извођача радова о обавештавању министарства надлежног за унутрашње послове о постављању и уклањању саобраћајне сигнализације.

У члану 26. Предлога закона прецизира се поступање надлежних органа приликом техничког регулисања саобраћаја у члану 158. Закона и омогућава се подносиоцу да покрене управни спор.

У члану 27. Предлога закона, којим се мења члан 180. Закона дати су изузеци од старосних услова за стицање возачких категорија у складу са потребама Министарства унутрашњих послова, Војске Србије и служби безбедности. Уједно је предвиђено доношење подзаконског акта којим ће се наведени поступак добијања возачке дозволе ближе уредити.

У члану 28. Предлога закона, којим се мења члан 181. Закона, предлажу се блажи услови за стицање возачких категорија за управљање комерцијалним возилима, у циљу помоћи транспортној привреди у вези са недостатком возачког кадра.

У члану 29. Предлога закона, којим се мења члан 182. Закона, утврђено је да лицима која већ поседују возачке категорије АМ и В, не мора да се изда пробна возачка дозвола када положе возачки испит за категорије А1, А2 или А. Затим, на иницијативу упућену у складу са јавном расправом, у погледу издавања (пробне) возачке дозволе, извршена је допуна која се односи на ученике војних школа и кадете Војне академије, имајући у виду да је у члану 180. већ прописано да ова лица могу стећи возачку дозволу за управљање возилима С категорије са 18 година. Такође, предвиђени су изузеци за припаднике Министарства унутрашњих послова, Војска Србије и служби безбедности у погледу ограничења за управљање возилом са пробном возачком дозволом, приликом управљања службеним возилом, у циљу подизања оперативности тих служби.

У члану 30. Предлога закона дата је измена члана 203. којом се омогућава предложена измена члана 180. Закона у погледу ублажавања старосног услова за стицање возачке дозволе и предвиђа се дигитализација административног поступка полагања стручног испита за професионалне возаче.

У члану 31. Предлога закона допуњује се члан 204. Закона, тако да Агенција за безбедност саобраћаја може одузети дозволу правном лицу уколико обуку за стицање почетне квалификације и периодичну обуку не спроводи на прописан начин, будући да је у њему прописано да правно лице спроводи обуку за стицање почетне квалификације и периодичну обуку на прописан начин и у складу са прописаним програмом, те да Агенција иначе издаје дозволу. Такође, допуњен је правни основ за подзаконски акз из става 11. тог члана, у погледу начина издавања и одузимања решења (дозволе), као и издавања и одузимања сертификата за предавача СРС и инструктора СРС, будући да то није законска материја.

У чл. 32-34. Предлога закона дате су измене чл. 221, 224. и 238. којима се ублажавају услови за поседовање лиценце за предавача теоријске обуке, инструктора вожње и испитивача, у погледу мере забране управљања моторним возилом.

У члану 35. Предлога закона прецизиран је члан 246. Закона, у смислу да обухвата и ватрогасна возила добровољних ватрогасних јединица.

У члану 36. Предлога закона, којим се мења члан 247. Закона, врши се прецизирање норме тако што се одређује орган коме власник, односно корисник возила треба да да податке и доказе.

У члану 37. Предлога закона мења се члан 249. Закона, јер се показало да је досадашњи недостатак одредаба овог члана представљао препреку за преправке употребљаваних моторних возила, када се приликом њиховог увоза утврди да нису у потпуности усаглашена са једнообразним техничким условима у складу са Споразумом о усвајању једнообразних техничких прописа за возила са точковима, опрему и делове који могу бити уграђени или коришћени на возилима са точковима и условима за узајамно признавање додељених хомологација на основу ових прописа, што је дугогодишња успешна пракса у развијеним државама, попут Савезне Републике Немачке. Неусаглашености моторних возила намењених тржиштима у којима се не спроводе једнообразни технички услови за возила се у неким случајевима могу отклонити преправкама, углавном на светлосним и светлосно-сигналним уређајима, уређајима за контролу и давање знакова (односно инструмент табли возила), уз утврђивање граничних вредности издувне емисије. Испитивање ће се вршити према ближим условима у пропису о испитивању возила у одговарајућој процедури. Такође, дати су одређени изузеци за возила министарства надлежног за унутрашње послове, министарства надлежног за послове одбране, Војске Србије или служби безбедности Републике Србије, возила која се користе за инфраструктурне пројекте и за олдтајмере.

У члану 38. Предлога закона, мења се члан 250. Закона у ставу 1, којим се прописује да се преправка може извршити на основу смерница произвођача, осим у случају када произвођач, односно представник произвођача у Републици Србији, да сагласност да се преправка може извршити уз одступање од смерница произвођача. Такође, у случају да за дату преправку не постоје смернице произвођача возила, предвиђено је да се преправка може извршити према правилима струке, уз испуњење захтева прописа који ближе уређују испитивање возила. Прецизиран је степен образовања који се захтева за лице које сачињава и потписује техничку документацију на основу које се врши појединачна производња, односно преправка возила. Такође, у ставу 6. додата је реченица којом се прави изузетак од потребе за постојањем техничке документације за све врсте преправки, које ће бити прописане подзаконским актом.

У члану 39. Предлога закона мења се члан 255. Закона чиме се омогућава јавним предузећима да врше технички преглед свих возила, у складу са опредељењем да се не фаворизује или дискриминише привредни субјект по основу облика власништва.

У члану 40. Предлога закона допуњује се члан 263. Закона у делу који се односи на трајање лиценце за контролора техничког прегледа и подзаконски акт који доноси министар за унутрашње послове, а који се тиче контролора техничког прегледа возила.

У члану 41. Предлога закона којим се мења члан 264. Закона, проширује се дејство изузетка за новопроизведена возила од правила за редовне техничке прегледе тиме што се обухвата и редован шестомесечни технички преглед, поред редовног годишњег техничког прегледа. Такође, изузимају мопеди и мотоцикли од обавезе редовног шестомесечног техничког прегледа.

У члану 42. Предлога закона допуњује се члан 268. Закона којим се предвиђа изузетак од обавезе регистровања лаког електричног возила.

У члану 43. Предлога закона предвиђена је дигитализација поступка издавања овлашћења правном лицу за издавање таблица за привремено означавање возила и потврда о њиховом коришћењу.

У члану 44. Предлога закона допуњује се 275. Закона додавањем регистарских таблица за возила од историјског значаја.

У члану 45. Предлога закона, мења се члан 278. Закона чиме се врши усклађивање са Законом о полицији у погледу одредбе о коришћењу термина „полиција“.

У чл. 46. и 47. Предлога закона прецизирају се назив одељка 12. у глави ХVIII и привремено одузимање предмета прекршаја у члану 295.

У члану 48. Предлога закона, којим се мења члан 296. Закона, исправљена је техничка грешка, која се односи на ситуације издавања решења о уклањању возила.

У члану 49. Предлога закона, на иницијативу упућену у складу са јавном расправом, у члану 297. Закона бришу се речи које се односе на време управљања и одмора возача, имајући у виду да је усвојен посебан Закон о радном времену посаде возила у друмском превозу и тахографима, на основу којег је прописано овлашћење за доношење подзаконског акта у вези са вођењем евиденција из ове области, као и овлашћење надзорним органима да врше спровођење тог закона и на путу и у просторијама превозника. Такође, у смислу наведеног, брисан је и основ за подзаконски акт, узимајући у обзир и дужност органа да прибави податке по службеној дужности у смислу члана 103. Закона о општем управном поступку.

У члану 50. Предлога закона, на иницијативу упућену у складу са јавном расправом, брише се став 2. у члану 301. Закона.

У члану 51. Предлога закона, мења се члан 307. Закона, ради дигитализације и поједностављења поступка подношења надлежном органу обавештења о престанку рада од стране привредних субјеката који желе да престану да обављају делатност оспособљавања кандидата за возаче, односно који су престали да обављају обуке кандидата за возаче; поступања по обавештењу и вођења евиденције у електронском облику правних лица којима је одузета дозвола, односно која су престала да обављају обуке кандидата за возаче.

У члану 52. Предлога закона, у складу са изменама члана 307, мења се и члан 308. Закона, тј. на исти начин се дигитализује и поједностављује поступак подношења обавештавања Министарству унутрашњих послова о томе да је привредно друштво престало да обавља техничке прегледе возила, као и поступање по обавештењу и поступак достављања решења о одузимању дозволе (лиценце) за вршење техничког прегледа возила, односно поступак се спроводи подношењем обавештења привредног субјекта, субјекат престаје са радом наредног дана од дана достављања обавештења надлежном органу, а надлежни орган доноси решење о престанку важења овлашћења за вршење техничких прегледа возила, којим се констатује престанак обављања послова техничких прегледа возила, а у поступку вршења надзора доноси решење којим се одузима дозвола.

У члану 53. Предлога закона се допуњује члан 314а Закона, на начин да се омогући саобраћајној полицији да одређене прекршаје не процесуира у контроли саобраћаја уз издавање упозорења учиниоцу. Уједно је предвиђено да се поступање у оваквим ситуацијама ближе уреди подзаконским актом.

У чл. 54-61. Предлога закона мењају се казнене одредбе Закона, чл. 325, 326, 328, 330, 331. и 332а у вези са напред предложеним изменама.

У члану 62. мења се казнена одредба Закона, члан 333, у циљу пооштравања казнених мера за непоштовање знака „обавезан смерˮ за лице које обавља транзитни превоз возилом укупне масе веће од масе наведене на припадајућој допунској табли знака. Постављањем наведеног знака теретна возила у транзиту кроз Републику Србију се усмеравају на аутопут, с циљем заштите путева нижег реда, што се директно одражава и на унапређење безбедности саобраћаја на поменутим саобраћајницама. Наиме, тренутно теретна возила у транзиту кроз Републику Србију у мањој мери користе аутопут, јер избегавају наплату путарине, која за целу деоницу аутопута Суботица-Београд-Прешево износи 14.470,00 динара. Стога се и предлаже највиша казна, у складу са Законом о прекршајима (50.000,00 динара), која, ако се плати у року од 8 дана од дана пријема казне, износи 25.000,00 динара. Дакле, важно је да казна буде већа од износа путарине, како би имала ефекта на лице које обавља транзитни превоз. Поред наведеног, указујемо да је у завршној фази реализација саобраћајног пројекта који ће, у првој фази, постављањем одговарајуће саобраћајне сигнализације, упућивати теретна возила у транзиту кроз Републику Србију укупне масе преко 7,5 тона на аутопут Коридора 10 и аутопут Милош Велики.

У чл. 63–65. Предлога закона мењају се казнене одредбе Закона, чл. 334, 336. и 338, у вези са напред предложеним изменама.

У чл. 66-68. усклађене су одредбе о подзаконским актима, у складу са напред наведеним решењима и исправљене су одређене техничке грешке.

У чл. 69–74. Предлога закона су прелазне и завршне одредбе.

IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење Закона о изменама и допунама Закона о безбедности саобраћаја на путевима није потребно обезбедити средства са раздела 15 – Министарство унутрашњих послова.

Тренутно је у току реализација три пројекта који укључују унапређење безбедности саобраћаја на путним прелазима, и то:

- 5078 - Модернизација железничког сектора у Србији – унапређење безбедности саобраћаја на око 137 путних прелаза из средстава кредита Светске банке и Француске развојне агенције, укупне вредности од око 20,4 милиона евра;

- 4004 - Пројекат унапређења трговине и транспорта Западног Балкана уз примену вишефазног програмског приступа – унапређење безбедности саобраћаја на око 58 путних прелаза из средстава кредита Светске банке, укупне вредности 12,3 милиона евра;

- унапређење безбедности саобраћаја на 35 путних прелаза из средстава кредита Европске банке за обнову и развој, укупне вредности 6,8 милиона евра.

У оквиру раздела 22 – Министарство грађевинарства, саобраћаја и инфраструктуре, функција 450 – Саобраћај, Програм – 0702 Реализација инфраструктурних пројеката од значаја за Републику Србију, 5078 - Модернизација железничког сектора у Србији, 511 – Зграде и грађевински објекти из извора 11 – Примања од иностраних задуживања планирана су средства за ову намену у износу од 345.000.000 динара у 2023. години, 250.443.000 динара у 2024. години, а у 2025. години – 144.070.000 динара.

У оквиру раздела 22 – Министарство грађевинарства, саобраћаја и инфраструктуре, функција 450 – Саобраћај, Програм – 0702 Реализација инфраструктурних пројеката од значаја за Републику Србију, 4004 - Пројекат унапређења трговине и транспорта Западног Балкана уз примену вишефазног програмског приступа, 512 – Машине и опрема из извора 11 – Примања од иностраних задуживања планирана су средства за ову намену у износу од 34.529.000 динара у 2023. години.